Lítið er um sektir úr svokölluðum meðalhraðamyndavélum sem settar voru upp í Norðfjarðargöngum en þær reikna út meðalhraða ökutækis á milli tveggja punkta. Slíkar vélar verða settar upp í fleiri göngum.
Mikilvægt þykir að halda umferðarhraða niðri í göngum enda geta slys þar verið mjög alvarleg ekki síst ef eldur kemur upp í ökutækjum og göngin fyllast af reyk.
Meðalhraðamyndavélar hafa nú verið í notkun á tveimur vegköflum í um hálft ár. Í Norðfjarðargöngum á milli Eskifjarðar og Norðfjarðar og á Grindavíkurvegi. Þær taka mynd af ökutæki þegar það kemur inn á kaflann og aftur þegar ekið er út af honum og reikna meðalhraðann. Ef hann er of mikill fær viðkomandi sekt. Þessar vélar eru taldar betri í að lækka hraða heldur en vélar sem aðeins mæla á tilteknum stað enda geta ökumenn fljótt lært hvar slíkar vélar eru.
Guðrún Hauksdóttir hjá lögreglunni í Stykkishólmi tekur á móti upplýsingum úr meðalhraðamyndavélum og segir í samtali við fréttastofu að mjög lítið hafi verið um hraðabrot í Norðfjarðargöngum síðan vélarnar voru teknar í notkun í nóvember. Ökumenn virðist gæta sín þökk sé myndavélunum sem mæli meðalhraða. Samkvæmt upplýsingum frá Vegagerðinni er nú unnið að því að koma vélum sem þessum upp í bæði Hvalfjarðjargöngum og Dýrafjarðargöngum og er áætlað að setja þær upp á þessu ári.